Alvdal-datter: Barnevernet sa at jeg løy
Den overgrepstiltalte moren (49) og stefaren (50) flyttet fra Gjerdrum kommune i Akershus til Alvdal i 1998. Men eldstedatteren fikk ikke bli med resten av familien til hedmarkskommunen. - Jeg lurte på hvorfor jeg måtte bli igjen når de andre flyttet til Alvdal, sier jenta, som i dag er en 27 år gammel kvinne. En bekjent av moren var fostermoren til jenta det første året. Til fostermoren begynte hun å fortelle om de seksuelle overgrepene stefaren og moren skal ha utsatt henne for. Fostermoren ringte barnevernet i Gjerdrum. - Saksbehandleren i barnevernet sa til fostermoren at hun ikke måtte høre på meg, hun sa at jeg løy, sier 27-åringen.Året etter ble hun flyttet til en ny fostermor, tanten som varslet om mulige overgrep i 1991. 27-åringen mener det er en grunn til at hun ble flyttet. - Da jeg begynte å fortelle om det, ble jeg flyttet til en tante. De var redde for at jeg skulle fortelle om alt som hadde skjedd hjemme. Jeg ville bo hos den første fostermoren min, der følte jeg meg trygg, sier 27-åringen. Saksbehandleren i barnevernet var med når jenta besøkte moren i Alvdal etter flyttingen. - Hun sa at jeg ikke fikk lov til å snakke om tingene som hadde skjedd hjemme, for da fikk jeg ikke lov til å komme på besøk mer, sier 27-åringen. Barnevernet i Gjerdrum har tidligere i år inngått forlik med 27-åringen. Hun fikk nesten to millioner kroner i erstatning. - Erstatningen fikk jeg fordi de ikke fulgte opp bekymringsmeldingen i 1991. Og den manglede oppfølgingen fra barnevernstjenesten generelt, sier 27-åringen. Den barnevernansatte som 27-åringen viser til i sin forklaring, skal vitne i retten i neste uke.Etter ett år hos tanten, ble jenta flyttet videre til et ungdomshjem. Senere ble hun flyttet til en ny fostermor. I barnevernsdokumenter kommer det frem at jenta hele tiden hadde et ønske om å bo hos moren. - Jeg ville være i nærheten av småsøknene mine (ofrene i Alvdal-saken) for å beskytte dem. Jeg har tilgitt mamma mange ganger, en mor er en av dem som står deg nærmest, uansett, sier 27-åringen. Under Alvdal-saken kom det frem at 27-åringen i 2001, da hun var 15 år gammel, varslet barnevernet om overgrepene småsøsknene hennes ble utsatt for. Bekymringsmeldingen ble aldri tatt skikkelig på alvor. Alvdal-moren og en mann (65) hun har vært samboer med, ble for to år siden dømt for seksuelle overgrep mot småsøsknene. Flere av overgrepene var fanget på film og bilder. Jentas mor og stefar er tiltalt for seksuelle overgrep og vold mot jenta. Begge nekter straffskyld.
Etter at jenta hadde fortalt om overgrep til sin nye fostermor, ble barnevernet i Gjerdrum kommune kontaktet. Fostermoren skal ha fått beskjed om at jenta løy.